SL Uradni list Evropske unije C 323/1

RESOLUCIJA SVETA

z dne 3. decembra 2009

o okrepitvi upravljanja Evropskega raziskovalnega prostora (ERP)

2009/C 323/01

SVET EVROPSKE UNIJE –

OPOZARJA na Resolucijo z dne 14. januarja 1974 o usklajevanju nacionalnih politik in opredelitvi projektov v interesu Unije na področju znanosti in tehnologije, s katero je bil ustanovljen Odbor za znanstvene in tehnološke raziskave (CREST) (1); navedena resolucija je bila nadomeščena z resolucijo Sveta z dne 28. septembra 1995 o odboru CREST (2);

OPOZARJA na svojo resolucijo z dne 15. junija 2000 o vzpostavitvi Evropskega raziskovalnega prostora (ERP) (3), potem ko se je Evropski svet na zasedanju 23. in 24. marca 2000 dogovoril o lizbonski strategiji;

OPOZARJA na sklepe Evropskega sveta z zasedanja 8. in 9. marca 2007, ki obravnavajo učinkovitost delovanja trikotnika znanja v obliki interakcije med izobraževanjem, raziskavami in inovacijami, in z zasedanja 19. in 20. marca 2009, ki pozivajo k nujnim konkretnim ukrepom v spodbudo partnerstvom med podjetji, raziskavami, izobraževanjem in usposabljanjem ter k pospešitvi in izboljšanju naložb v raziskave, znanje in izobraževanje;

OPOZARJA na sklepe Evropskega sveta z zasedanja 13. in 14. marca 2008, v katerih so države članice pozvane, naj oblikujejo „peto svoboščino“ in tako odpravijo ovire za prosti pretok znanja;

OPOZARJA na svoje sklepe z dne 30. maja 2008 o začetku „Ljubljanskega procesa – v smeri popolne uresničitve ERP“, katerega cilj je doseči okrepljeno upravljanje ERP, osnovano na dolgoročni viziji ERP 2020, oblikovani v partnerstvu med državami članicami in Komisijo s široko podporo interesnih skupin in državljanov; v teh sklepih je zlasti poudarjena potreba po razvoju dolgoročne vizije za ERP, oblikovane v partnerstvu z državami članicami in Komisijo ter ob široki podpori interesnih skupin in državljanov;

OPOZARJA na svoje sklepe z dne 2. decembra 2008 o opredelitvi vizije 2020 za Evropski raziskovalni prostor (4), v katerih so prihodnja predsedstva pozvana, naj to vizijo in možnosti njenega razvoja upoštevajo pri pripravi predlogov za upravljanje ERA v prihodnje, poudarjeno pa je tudi, da je treba pri obravnavi pobud ERP v celoti izkoristiti potencial obstoječih koordinacijskih struktur, kot je CREST;

OPOZARJA na sklepe Evropskega sveta z zasedanja 11. in 12. decembra 2008, ki pozivajo k uvedbi evropskega načrta za inovacije v povezavi z razvojem ERP ter razmislekom o prihodnosti lizbonske strategije v obdobju po letu 2010;

OPOZARJA na svoje sklepe z dne 29. maja 2009 o oblikovanju in rednem dopolnjevanju načrta za izvajanje vizije ERP 2020 ter o nadaljnjih prizadevanjih za zagotavljanje še boljšega dopolnjevanja in sinergij med politikami in instrumenti EU, kot so okvirni programi raziskav in tehnološkega razvoja, okvirni program za konkurenčnost in inovacije, strukturni skladi, ljubljanski proces, skupni okvir izobraževanja in usposabljanja in bolonjski proces ter

1. PRIZNAVA, da evropska raven politik, programov in dejavnosti na področju raziskovanja obsega vse tiste politike, programe in dejavnosti, tako na ravni Unije in medvladni ravni kot tudi na nacionalni/regionalni ravni, ki prispevajo k splošnemu razvoju ERP, in da se v razvoj ERP po potrebi in v okviru posebnih dogovorov vključujejo tudi tretje države, obenem pa priznava sedanji status sodelovanja z državami, ki so pridružene okvirnem programu;

2. PRIZNAVA, da je v razvoj ERP že sedaj vključeno veliko število akterjev in zainteresiranih strani na nacionalni, regionalni in medvladni ravni ter ravni Unije in da različni mehanizmi, procesi in instrumenti, povezani z ERP, že delujejo;

3. PRIZNAVA, da je za strateški razvoj politike in odločanje v okviru ERP nujno učinkovito in okrepljeno upravljanje, pri katerem bodo Unija in države članice izkazovale več vodstvenosti in odločenosti pri uresničevanju vizije ERP 2020 ter izvajanju strategije EU za konkurenčnost in rast za obdobje po letu 2010. Vodilna načela pri tem bi morali biti enostavnost, učinkovitost in preglednost, ob spoštovanju načela subsidiarnosti;

4. POSEBEJ POUDARJA, da bi cilj okrepljenega upravljanja moral biti enostavnejše sodelovanje in usklajevanje dejavnosti, programov in politik, povezanih z ERP, na vseh ravneh, in sicer na podlagi ciljev, izvedenih iz vizije ERP 2020, ob upoštevanju pozitivnih vidikov različnosti med državami članicami;

5. PRIZNAVA, da je trikotnik znanja, ki ga sestavljajo izobraževanje, raziskave in inovacije, povezan s potrebo po izboljšanju učinka naložb v zadevne tri vrste dejavnosti s sistematsko in stalno interakcijo;

6. PRIZNAVA, da je eden bistvenih vidikov upravljanja tudi potreba po razvoju bolj usklajenega oblikovanja politik na evropski ravni in ravni držav članic, kar je treba doseči v procesu oblikovanja politike z boljšo in učinkovitejšo interakcijo med vsemi tremi stranmi trikotnika znanja ter tako pospešiti prehod na pristno na znanju temelječe gospodarstvo in družbo;

7. POUDARJA potrebo po bolj sistematičnem, širšem in strukturiranem posvetovanju z ustreznimi zainteresiranimi stranmi v ERP in nujnost boljšega predstavljanja ciljev, koristi in dosežkov ERP ter njegove vizije 2020 širši javnosti in ustreznim skupinam zainteresiranih strani;

8. glede na širino in medinstitucionalno naravo ERP POUDARJA potrebo po redni izmenjavi mnenj in sodelovanju z Evropskim parlamentom;

9. POZIVA države članice, naj po potrebi izboljšajo pripravo sej pristojnih odborov in skupin (tudi z ustreznimi posvetovanji z zainteresiranimi skupinami), pri čemer naj prav tako poenostavijo potrebno interakcijo med vsemi področji trikotnika znanja;

10. PRIZNAVA, da je treba zagotoviti sredstva, ki bodo na politični ravni prinesla svež in nov zagon, potreben za uresničitev ciljev ERP, in prihodnja predsedstva POZIVA, naj razmišljajo o dobro pripravljenih in jasno usmerjenih ministrskih konferencah o ERP, če bi te nedvomno pomenile dodano vrednost, ker bi pripomogle k določanju dolgoročnejših strateških usmeritev; SOGLAŠA, da bi takšne konference lahko imele obliko razširjenih neformalnih ministrskih srečanj;

11. PRIZNAVA, da je odbor CREST že odigral vlogo pri svetovanju Svetu in Komisiji glede zadev, povezanih z ERP; ob tem pa PRIZNAVA tudi, da bi v prizadevanjih za razvoj ERP in nujno boljše vključevanje nacionalnih politik odbor CREST moral biti bolj proaktiven kot nekakšen strateški odbor za ERP, ki bi Svetu, Komisiji in državam članicam na lastno pobudo ali na zahtevo Sveta ali Komisije pravočasno zagotavljal strateške nasvete;

12. glede na navedeno POTRJUJE naslednja načela, ki naj usmerjajo krepitev vloge odbora CREST pri strateškem razvoju ERP: (a) CREST je strateško svetovalno telo; njegova funkcija je ta, da svetuje Svetu, Komisiji in državam članicam v zadevah v zvezi z ERP. CREST bi prav tako moral spremljati napredek pri ERP, vključno z okvirnimi programi; (b) CREST bi moral zagotavljati strateško svetovanje, zlasti glede naslednjega: (i) glede širših usmeritev za možne prihodnje politike na mednarodni, evropski in nacionalni ravni, ki bi prispevale k razvoju ERP; (ii) v zgodnji fazi glede strateških prednostnih nalog, zasnove in izvajanja pobud za razvoj ERP v okviru zadevne politike, vključno z okvirnimi programi in drugimi ustreznimi pobudami EU, pa tudi glede ustreznih nacionalnih in medvladnih pobud, vključno s splošno usklajenostjo med instrumenti in pobudami; (iii) kjer je to potrebno, glede spodbujanja usklajenosti nacionalnih politik, ki zadevajo razvoj ERP, in (iv) v kasnejši fazi glede zasnove in izvajanja neodvisnih ocen in evalvacij zadevnih strateških pobud; (c) odbor CREST bi moral poskrbeti za interakcijo in usklajenost s politikami na drugih področjih, zlasti tistih, ki so povezana s trikotnikom znanja; (d) odbor CREST bi moral sodelovati s skupinami, ki se ukvarjajo z ERP, in se z njimi posvetovati, če je to potrebno za uresničevanje njegovih ciljev. Pri svojih lastnih posvetovanjih bi se lahko opiral na prispevke teh skupin; (e) države članice in Komisija bi morale skupaj pomagati pri prizadevanjih odbora CREST za razvoj ERP;

13. MENI, da je potrebna nadaljnja razprava o delovnih metodah odbora CREST, ob upoštevanju novega pravnega in institucionalnega okvira zaradi nadomestitve resolucije z dne 28. septembra 1995 z novo resolucijo, s katero bo revidiran mandat odbora CREST. Ta revidirani mandat bi bilo treba sestaviti v skladu z načeli iz točke 12, Svet pa bi ga moral odobriti do sredine leta 2010;

14. POZIVA vse ustrezne skupine (5), ustanovljene, da bi pripomogle k uresničitvi ERP, da odvisno od okoliščin poskrbijo za sistematsko in pregledno posvetovanje z zainteresiranimi stranmi;

15. POZIVA države članice in Komisijo, naj še pred koncem leta 2010 začnejo pregledovati skupine, ki se ukvarjajo z ERP;

16. POZIVA Komisijo, naj: — pregledno nadaljuje in še bolj razvije sistematična in strukturirana posvetovanja z državami članicami in drugimi zainteresiranimi stranmi, — skupaj z državami članicami v okviru ERP razvije učinkovit informacijski sistem, ki bo v pomoč nosilcem odločanja.

(1) UL C 7, 29.1.1974, str. 2.

(2) UL C 264, 11.10.1995, str. 4.

(3) UL C 205, 19.7.2000, str. 1.

(4) UL C 25, 31.1.2009, str. 1.

(5) Sedaj so to odbor CREST, njegovi posebni sestavi Skupina na visoki ravni za skupno načrtovanje programov (GPC) in Strateški forum za mednarodno sodelovanje na področju znanosti in tehnologije (SFIC), njegova delovna skupina za prenos znanja ter Evropski strateški forum za raziskovalne infrastrukture (ESFRI) in Usmerjevalna skupina za človeške vire in mobilnost (SGHRM).